走筆酬亨甫所示二篇次韻和之  其一
作者：沈遼
朝代：宋

paragraphs: 邯郸一夢黄粱熟，人生正如水中木。
不向黄塵瞠病目，悽悽猶寄一椽屋。
物外日月無淹速，苟能自達萬事足。
清眀神觀何可凟，不在文章夸滿腹。
少壮已往誰能逐，此身正如車軑轂。
始来齊山秋正肅，山間于于太古俗。
穿雲作巢倚山麓，白髪老人誰檢束。
山松森森半天綠，松下石色如蒼玉。
古人清風那可續，夫子知我心所欲。
飲光一衲隱窮谷，不復區區論往躅。